Ruotsin hallitus aikoo esittää komppanian (noin 130 sotilasta) suuruisen joukko-osaston sijoittamista pysyvästi Gotlantiin, kertoo Ruotsin puolustusministeri Peter Hultqvist Dagens Nyheter-lehdelle.

Gotlannissa ei ole ollut ruotsalaisia joukkoja vuoden 2005 jälkeen. Tuolloin Ruotsi pienensi armeijaansa. Ruotsin armeija ei ole halunnut sitoa vähiä joukkojaan saarelle.

Nyt Ruotsin hallitus haluaa kasvattaa maavoimia yhden pataljoonan (noin 800 sotilasta) verran. Lisäyksestä liikenisi siis osa Gotlantiin.

Uusi pataljoona on tarkoitus varustaa Patrian AMV-panssariajoneuvoilla.

Puolustusministeri Hultqvistin mukaan aiotaan myös jatkaa maa-, meri- ja ilmavoimien harjoituksia Gotlannin puolustamiseksi.

Ruotsissa on arvosteltu sitä, että Gotlanti on jätetty ilman puolustusta. Saari on keskeisellä paikalla Itämerellä, ja Ruotsin uhkakuvissa sitä on pidetty mahdollisena Venäjän sotatoimien kohteena.

Lähteet: Dagens Nyheter